ብአዴን የጥልቅ ተሃድሶ አፈፃፀምን በመገምገም ባለሰባት ነጥብ የአቋም መግለጫ አወጣ
የአንድ ዓመት የጥልቅ ተሃድሶ አፈፃፀምን ሲገመግም የቆየው የብሔረ አማራ ዴሞክራሲያዊ ንቅናቄ/ብአዴን/ ድርጅታዊ ኮንፈረንስ ባለ ሰባት ነጥብ የአቋም መግለጫ በማውጣት ተጠናቀቀ፡፡
 የድርጅታዊ ኮንፈረንሱ አንድ አካል የሆነው "እየሠራን እንታደሳለን፤ እየታደስን እንሠራለን" በሚል መሪ ቃል ከመስከረም 15 እስከ 18/2010 ዓ.ም ለአራት ቀናት በባህር ዳር ከተማ ሲካሄድ የነበረው ድርጅታዊ ኮንፈረንስ በዓመቱ የነበሩ ጥንካሬዎች እና እጥረቶችን በመለየት በስፋት እንደተወያየባቸዉ ድርጅቱ ያወጣዉ መግለጫ አመልክቷል፡፡ 
 ይህን አስመልክቶ የድርጅቱ ኃላፊ አቶ አለምነው መኮንን እንደገለፁት ባለፈው ዓመት ድርጅቱ ካጋጠመው የአስተሳሰብ እና የተግባር ውጤታማነት ችግር አኳያ በጥልቀት መታደስ አለብን በሚል በኢህአዴግ እና ብአዴን ስምምነት ተደርጎ ሰፊ ስራ ተሰርቷል፡፡ ያም ሆኖ በዚህ የአፈፃፀም ሁኔታ መሠረታዊ ለውጦች አለመምጣታቸውን አመራሩ መገምገሙን ገልፀዋል፡፡
 ለአብነት በአስተሳሰብ ግልጽነት፣ በሙስና የሚገልፀውን ኪራይ ሰብሳቢነትን አስመልክቶ ሰፊ የማጣራት ስራ መስራት፣ በዲሞክራሲያዊ ይዞታውም ተደፋፍሮ መተጋገል መጀመሩ፣ የህዝብ አንገብጋቢ ችግሮችን ከመፍታት አኳያ እና በመሳሰሉት ተግባራት ዙሪያ ጅምር ለውጦችን ማስመዝገብ ቢቻልም ህዝቡ ከሚጠብቀው ውጤት አኳያ ገና ብዙ እንደሚቀር አቶ አለምነው ጨምረው ተናግረዋል፡፡
 በመሆኑም በያዝነው ዓመት እነዚህ የተለዩ ችግሮችን መፍታት እና በጅምር የመጡ ለውጦችን አጠናክሮ ለማስቀጠል በኮንፈረንሱ የተሳተፉት የክልሉ ከፍተኛ እና መካከለኛ አመራሮች ባለ ሰባት ነጥብ የአቋም መግለጫ በማውጣት ቁርጠኝነታቸውን አረጋግጠዋል፡፡
 ድርጅቱ በአቋም መግለጫዉ ከፍተኛና መካከለኛ አመራሮች በተሃድሶ መነሻዉ ላይ እንደተቀመጠው ንቅናቄው የአንድ ወቅት ተግባር ሳይሆን ያለማቋረጥ የሚካሄድ ህብረተሰባዊ እንቅስቃሴ በመሆኑ የተጀመረውን የህዳሴ ጉዞ በማያቋርጥ ሁኔታ ለማስቀጠልና ለማጠናከር ጥልቅ ተሃድሶዉን አጠናክሮ ማስቀጠል የህልውና ጉዳይ መሆኑን በመገንዘብ ባለፈው አንድ ዓመት የተገኙ ውጤቶችን በማስጠበቅ ተሃድሶው ወደ ማይቀለበስበት ደረጃ ለማድረስ መላ የክልሉን ህዝቦች በማሳተፍ ለመረባረብ ቃል ገብቷል፡፡ብአዴን በውስጡ የለኮሰውን ንቅናቄና የውስጠ-ድርጅት ትግል በማጠናከር በሂደቱ የታዩ የአስተሳሰብ እና የተግባር ዝንፈቶችን ለማረምና ወቅቱ የሚጠይቀውን የአመራር ብቃት በመጎናፀፍ የህዳሴ ጉዞዉን በስኬት ለማስቀጠል ድርጅታዊ መርሆዎቹንና እሴቶቹን ከፍ አድርጎ በማንገብ ትግሉን አጠናክሮ  ለማስቀጠል መወሰኑንም አስታዉቋል፡፡
 የድርጅቱ አባላት የልማታዊና ዴሞክራሲያዊ መንግስትን የህዝብ አገልጋይነት ባህል በማሳደግና የመፈፀም አቅምን በማሻሻል ህዝቡን ያማረሩ የአገልግሎት አሰጣጥና የመልካም አስተዳደር ችግሮችን ለመፍታት የኪራይ ሰብሳቢነት አመለካከትና ተግባርን በቀጣይነት በመታገል ሁሉን አቀፍ እምርታዊ ለውጥ በማምጣት የህዝቡን እርካታ ለማረጋገጥ ቃል ገብተዋል፡፡
የ2ኛውን የዕድገትና ትራንስፎርሜሽን ዕቅድ ግቦች በሁሉም ዘርፍ ለማሳካት በመረባረብ ፈጣን፣ ተከታታይና ፍትሃዊ ኢኮኖሚያዊ ዕድገት ዕውን በማድረግ መዋቅራዊ ሽግግሩን ለማፋጠን ያመለጡ ዕድሎችን በሚያካክስ ሁኔታ መረባረብ እንደሚያሻም ተመልክቷል፡፡
 በህዝብ አንገብጋቢ ችግርነት የተለዩ የስራ አጥነትና የኑሮ ውድነት ችግሮችን ለማቃለል፣ ምርትና ምርታማነትን ለማሳደግ፣ የአገልግሎት አሰጣጥና የመልካም አስተዳደር ችግሮች እና የመሣሠሉትን ልዩ ትኩረት በመስጠት በመፍታት የህዝባችንን እርካታ ለማረጋገጥ በሚያስችል ትጋት ለመስራትም ድርጅቱ መወሰኑን መግለጫዉ ያመለክታል፡፡
 